钦定古今图书集成/理学汇编/经籍典/第195卷 > 日知录一 > 仲子
## 钦定古今图书集成/理学汇编/经籍典/第195卷 > 日知录一 > 仲子

隐公元年“秋七月，天王使宰咺来归惠公仲子之。”
曰《惠公仲子》者，惠公之母仲子也。文公九年冬，秦人
来归僖公成风之襚。曰《僖公成风》者，僖公之母成风
也。

犹晋简文帝母会稽王太妃郑氏之称简文宣太后国学明教，臧焘所谓“系子为称，兼明贵之所由” 者也。

《穀梁传》曰：“母以子氏。”

注“妾不得体君，故以子为氏。” 按“妾不得体君” ，《仪礼传》文。

“仲子者何？惠公之母，孝公之妾也。”此说得之。《左氏》以
为桓公之母，桓未立而以夫人之礼尊其母，又未薨
而赗，皆远于人情，不可信。

《公羊》亦以为“桓公之母、惠公之妾” ，系妾于君，较之系母于子，义则短矣。

所以然者，以鲁有两仲子：孝公之妾一仲子，惠公之
妾又一仲子。

《左氏哀公二十四年传》：“周公及武公娶于薛，孝惠娶于商，自桓以下娶于齐。”

而隐之“夫人”又是“子氏”，二《传》所闻不同，故有纷纷之
说。

此亦《鲁史》原文。盖鲁有两仲子，不得不称之，曰“惠公、
仲子”也。考仲子之宫不言惠公者，承上文而略其辞
也。

《释例》曰：妇人无外行，于礼当系夫之谥，以明所属。如
郑武公娶于申，曰武姜；卫庄公娶于齐东宫得臣之
妹，曰庄姜是也。妾不得体君，不得已而系之子。仲子
系惠公而不得，系于孝公；成风系僖公而不得，系于
庄公。抑所谓名不正则言不顺者矣。

《春秋》十二公夫人之见于经者，桓夫人文姜、庄夫人
哀姜、僖夫人声姜、宣夫人穆姜、成夫人齐姜，皆书“薨”、
书“葬。”

《声姜》不书逆不书至文公、成公不书生。

文夫人出姜不书薨，葬隐夫人子氏，书薨不书葬；昭
夫人孟子，变薨言卒，不书葬，不称夫人。其妾母之见
于经者，僖母，成风、宣母敬嬴、襄母定姒、昭母齐归，皆
书薨，书葬，称夫人小君惟哀母定姒，变薨言卒，不称
夫人小君。其他若隐母，声子，桓母，仲子，闵母叔姜皆
不见于《经》，定母则《经》《传》皆阙。而所谓惠公仲子者，惠
公之母也。

二年“十有二月乙卯，夫人子氏薨。”《穀梁传》：“夫人者，隐
公之妻也。”

《左氏》以为“桓母” ，《公羊》以为“隐母” ，并非。

卒而不书葬，夫人之义，从君者也。《春秋》之例，葬君则
书，葬君之母则书，葬妻则不书，所以别礼之轻重也。
隐见存而夫人薨，故葬不书。注谓“隐弑贼不讨，故不
书”者，非。